ไฟแนนซ์ทูเดย์
เป็นที่ฮือฮาน้ำตาไหลของพนักงานแบงก์ออมสินอย่างยิ่ง เมื่อไร้เงาของ เลอศักดิ์ จุลเทศ
24 ก.ค. 2555

โดย...ช.ชลดา
เป็นที่ฮือฮาน้ำตาไหลของพนักงานแบงก์ออมสินอย่างยิ่ง เมื่อไร้เงาของ เลอศักดิ์ จุลเทศ อดีตผู้อำนวยการแบงก์ออมสินไม่ถึงวัน ประธานบอร์ดแบงก์ก็เสนอคืนอำนาจให้กับคณะกรรมการบริหารและผู้อำนวยการออมสินทันควัน ให้อนุมัติเงินกู้ได้มากกว่าเดิม ปล่อยกู้ได้สะดวกโยธินมากขึ้น
บอร์ดแบงก์บางคนทนไม่ไหว ถึงขั้นออกปากว่ามันน่าเกลียดไปหรือเปล่า เพราะคนเก่าไปเงายังไม่พ้นแบงก์ ก็อนุมัติเพิ่มอำนาจให้คนใหม่ทันที ดูเหมือนรังแกเขาไปหน่อย เพราะไปลดอำนาจบอร์ดบริหารและผู้อำนวยการจนงานหด แล้วก็โดนเด้งเพราะผลงานตกต่ำ อันนี้เข้าข่ายคนล้มรีบข้าม 
...ธนาคารขนาดกลางที่โดนต่างชาติเทกโอเวอร์ไปแล้ว ทำน่าเกลียดกับลูกหนี้นักธุรกิจความงามชื่อดัง ที่กู้เงิน 30 ล้านบาท และนำเอาที่ดินที่เมืองเอกไปค้ำประกันผ่อนชำระหนี้คืนจนหมดแล้ว ขอไถ่ถอนที่ดินที่ค้ำประกันหนี้ แบงก์ไม่ยอมคืนแถมจะให้เอาไปค้ำประกันหนี้ก้อนอื่นทั้งที่เป็นคนละสัญญากัน สุดท้ายลูกหนี้โทร.มาเล่าให้ ช.ชดา ฟังและเตรียมร้อง สคบ.ขอความเป็นธรรม แบงก์ก็เลยรีบชี้แจงว่ากำลังจะโอนไถ่ถอนจดจำนองให้ แต่รอเข้าบอร์ดแบงก์พิจารณาเพราะมูลค่าสูง สุดท้ายก็คืนที่ให้
อย่าถามว่า ลูกหนี้คือใคร และธนาคารไหนที่ทำแบบนี้ ไม่มีประโยชน์ที่จะรู้ แต่ทุกแบงก์ควรรู้ไว้ว่า นี่เป็นเรื่องที่ไม่ควรทำกับลูกหนี้ ไม่ว่าจะรวยจะจนอย่างเด็ดขาด
...เดี๋ยวจะเครียดจนเกินไป ขอเบรกด้วยเรื่องเบาๆ จาก ธีรพจน์ โชคอนันตัง ผู้ช่วยประธานเจ้าหน้าที่บริหาร สายงานธุรกิจบัตรเครดิต “เคทีซี” จัดโปรโมชันร่วมกับร้านค้าแฟชั่นกว่า 50 แบรนด์เนมแถวหน้า รับเครดิตเงินคืน 15% แบบไม่จำกัดยอด คืนสูงสุด เพียงส่ง SMS ลงทะเบียนครั้งเดียว พิมพ์ FC เว้นวรรค ตามด้วยหมายเลขบัตรเครดิต 16 หลัก ไปที่หมายเลข 4535588 และมียอดใช้จ่ายทุกๆ 1,000 บาทต่อเซลส์สลิปในร้านค้าแฟชั่นที่ร่วมรายการ พร้อมใช้คะแนนสะสม KTC Forever Rewards เท่ากับยอดใช้จ่ายทุกๆ 1,000 คะแนน ตั้งแต่วันนี้–31 ส.ค.นี้
...สุภัค ศิวะรักษ์ ซีอีโอ ธนาคารซีไอเอ็มบี (ไทย) ช่วงนี้หายเงียบไปสงสัยเตรียมตัวบินไปเปิดสำนักงานตัวแทนของธนาคารซีไอเอ็มบี กับผู้บริหารธนาคารแม่ที่มาเลเซียในเร็วๆ นี้